# Obvestilo za študente magistrskih študijskih programov II. stopnje - vpis v drugi letnik, ponovni vpis v 1. letnik in vpis v dodatno leto z informacijami o izjemnem vpisu

## VPISI BODO POTEKALI V OBDOBJU OD 7. DO 25. SEPTEMBRA 2015

Senat UL FKKT je seji dne 19. 6. 2015 sprejel Študijska pravila (<http://www.fkkt.uni-lj.si/fileadmin/datoteke/2-%C5%A0tudij/2-Bolonjski_programi_2._stopnje/6-Pravilniki/%C5%A0tudijska_pravila/%C5%A0tudijska_pravila_UL_FKKT.pdf>).

Študijska pravila med drugim predpisujejo postopke, ki se nanašajo na izbirne predmete, izjemne vpise itd.. Priporočamo, da si pred vpisom Študijska pravila natančno preberete.

Tu je še nekaj napotkov za različne vrste vpisa:

1.) VPIS V DRUGI LETNIK

Vpišete se lahko, ko opravite vse študijske obveznosti prvega letnika in imate to tudi zapisano v elektronskem indeksu.

Kot v preteklih letih, bo študentom tudi letos omogočeno, da elektronski vpisni list izpolnite in natisnete v Visokošolskem informacijskem sistemu (VIS - meni: vpis/vpisni list).

Pred izpolnjevanjem vpisnega lista boste morali izpolniti anketo o pedagoških delavcih. Anketa vsebuje tudi nekaj splošnih vprašanj. Izpolnjevanje ankete je v interesu študentov, ker na ta način lahko izrazite mnenje o stvareh, ki si jih morda niste upali naglas povedati. Anketa je anonimna. Prosimo, da si za izpolnjevanje ankete vzamete čas in jo odgovorno in skrbno izpolnite.

Izbirni predmeti

V VIS-u boste imeli v predmetniku navedene vse obveznosti drugega letnika. Dokončne odločitve o izbirnih predmetih Fakulteta še ni sprejela. Ko bo odločitev sprejeta, bo v VIS-u, predvidoma prvi teden septembra, ustrezno korigiran nabor predmetov.

Kdor želi za izbirni predmet vpisati predmet z drugih študijskih programov, naj v skladu s 3. členom Študijskih pravil predhodno predloži v potrditev izpolnjeni obrazec **-** Opravljanje izbirnega predmeta z drugega študijskega programa ('Priloga 1').

4. člen Študijskih pravil določa, da študent izbranih izbirnih predmetov ne more zamenjati. V izjemnih primerih (na primer zaradi prekrivanja urnika) lahko študent zamenja izbirni predmet v svojem predmetniku, vendar najkasneje do 1. oktobra za tekoče študijsko leto. Menjavo izbirnega predmeta odobri prodekan za dodiplomski in magistrski študij (Študijska pravila: 'Priloga 2').

Izpolnjen vpisni list lahko večkrat shranite. Ko pa ga boste potrdili, ga ne boste mogli več spreminjati. Natisnete ga s pritiskom na gumb 'natisni'. Po zaključenem postopku podpisani vpisni list s priloženim seznamom izbirnih predmetov pošljete (prinesete) v študentski referat.

**2.) PONOVNI VPIS V PRVI LETNIK**

Vse navedeno velja tudi za ponovni vpis v prvi letnik. Naj spomnimo, da je za ponavljanje letnika treba doseči s študijskim programom določeno število kreditnih točk. Letnik sme ponavljati študent, ki možnosti ponovnega vpisa ali prepisa z drugega rednega magistrskega študijskega programa druge stopnje doslej še ni izkoristil.

Opozoriti vas moramo, da bo tistim študentom, ki se boste odločili za ponavljanje letnika, status študenta **prenehal ob zaključku zadnjega semestra** (pravice do dodatnega leta statusa v tem primeru nimate - Zakon o uravnoteženju javnih financ, Uradni list RS št. 40/2012).

**3.) VPIS V DODATNO LETO**

Za vpis v dodatno leto ni posebnih pogojev. V dodatno leto se lahko vpišete, četudi vam do zaključka študija manjka le zagovor magistrskega dela. Pravico do vpisa v dodatno leto imate študenti, ki na magistrskem študiju niste ponavljali 1. letnika ali se prepisali z drugega magistrskega študija. Status študenta boste imeli do zagovora magistrskega dela oziroma najdlje do 30. 9. 2016.

Da se izognete vrsti pred študentskim referatom, vam priporočamo, da nam vpisni list pošljete po pošti na naslov: Študentski referat UL FKKT, Ljubljana, p. p. 537, s pripisom 'vpis'. Priložite ovojnico ustrezne velikosti z napisanim naslovom, na katerega vam bomo lahko poslali potrdila o vpisu in potrdilo za subvencionirani prevoz. Študentsko izkaznico nam lahko pošljete in vam jo z nalepko vrnemo skupaj s potrdili o vpisu ali pa po nalepko pridite prve dni oktobra v študentski referat.

Poleg tega vam bomo poslali račun na vpisnino v višini 21,00 €. Rok za plačilo bo osem dni po prejemu računa oziroma do na računu navedenega datuma.

Vpis boste lahko uredili tudi osebno, v času uradnih ur. V tem primeru imejte s seboj, poleg vpisnega lista, tudi študentsko izkaznico.

**4.) IZJEMNI VPIS V DRUGI LETNIK IN IZJEMNI VPISI V DODATNO LETO**

O izjemnih vpisih odloča Komisija za dodiplomski in magistrski študij. Pri odločitvah bo upoštevala določila, ki so povzeta v 18. členu Študijskih pravil in v skladu s študijskimi pogoji za posamezne študijske programe.

V 'prilogi 3' je obrazec – prošnja za izjemni vpis. Natančno izpolnjen obrazec s prilogami, ki dokazujejo vaše navedbe, pošljite ali prinesite do ponedeljka, 7. septembra 2015. Upoštevane bodo tudi prošnje z istim datumom poštnega žiga. Prošnje, ki bodo prispele kasneje, ne bodo upoštevane. Prošnja naj se nanaša na stanje opravljenih izpitov na dan, ko jo boste oddali. Če boste oddali prošnjo in boste po 7. septembru opravili še kak izpit, sporočite to v študentski referat. O izidu prošenj boste pisno obveščeni, za vpis pa veljajo navodila pod točkami 1., 2. in 3.).

Pouk se bo pričel **1. oktobra 2015,** po urniku, ki bo objavljen na običajen način. Priporočamo vam, da urnik sproti spremljate, tudi še po 1. oktobru, da boste seznanjeni z morebitnimi spremembami in dopolnitvami.

Če ste že izpolnili študijske pogoje, **ne čakajte** z vpisom na zadnje dni!

Tistim, ki še niste opravili vseh študijskih obveznosti, želimo uspešno opravljanje izpitov, vsem pa prijeten preostanek počitnic!

Pripravila:

Olga Skopec Prodekanja za dodiplomski in magistrski študij prof. dr. Barbara Hribar Lee